b"\n_START_ARTICLE_\nFysiksl\xc3\xb8jd\n_START_PARAGRAPH_\nFysiksl\xc3\xb8jd er den del af sl\xc3\xb8jd, hvor der fremstilles sm\xc3\xa5 apparater til fysikundervisning. Fysiksl\xc3\xb8jd havde sin storhedstid i f\xc3\xb8rste halvdel af 1900-tallet._NEWLINE_Fysiksl\xc3\xb8jden udgik fra Dansk Sl\xc3\xb8jdl\xc3\xa6rerskole i K\xc3\xb8benhavn, hvor den modelr\xc3\xa6kke, der hed Fysikserien, kan f\xc3\xb8res tilbage til 1887. De f\xc3\xb8rste egentlige kurser blev dog f\xc3\xb8rst afholdt i 1912. Fysiksl\xc3\xb8jd gjorde brug af en kombination af tr\xc3\xa6sl\xc3\xb8jd og metalsl\xc3\xb8jd og selvf\xc3\xb8lgelig andre form\xc3\xa5lstjenlige materialer. Denne b\xc3\xb8lge af selvfremstillede fysikapparater afspejler en tid, hvor b\xc3\xa5de fysik og sl\xc3\xb8jd var relativt nye fag, og fysikapparater var en mangelvare, samtidig med at mange fysikl\xc3\xa6rere ogs\xc3\xa5 var sl\xc3\xb8jdl\xc3\xa6rere. Det g\xc3\xa6lder fx Anders Thorup, der var l\xc3\xa6rer p\xc3\xa5 Horsens Statsskole, og som udgav b\xc3\xb8gerne Fysik og Sl\xc3\xb8jd, I. Str\xc3\xb8melektricitet (1916, \xc2\xb21928) og Fysiksl\xc3\xb8jd, II. Vandkraft og Vindkraft (1934)._NEWLINE_Fysiksl\xc3\xb8jden var det f\xc3\xb8rste omr\xc3\xa5de, hvor metal indgik som materiale p\xc3\xa5 Dansk Sl\xc3\xb8jdl\xc3\xa6rerskole, og fysiksl\xc3\xb8jd betragtes derfor som metalsl\xc3\xb8jdens begyndelse.\n_START_SECTION_\nSl\xc3\xb8jdfysik\n_START_PARAGRAPH_\nBetegnelsen sl\xc3\xb8jdfysik blev anvendt om fremstillingen af fysikapparater i fysiktimerne, alts\xc3\xa5 egentlig det samme som den fysiksl\xc3\xb8jd, der fandt sted i sl\xc3\xb8jdtimerne. I 1920'erne drev fysikl\xc3\xa6rer Arild S. Ebbe sl\xc3\xb8jdfysik p\xc3\xa5 Nyboder Skole i K\xc3\xb8benhavn; eleverne fik forst\xc3\xa5else for fysikf\xc3\xa6nomener ved at fremstille apparater af materialer hovedsagelig fra brokkassen. Senere blev Fysikl\xc3\xa6rerforeningens formand Edvard Runge den drivende kraft inden for sl\xc3\xb8jdfysik."